Diari Oficial de la Generalitat Valenciana


Sumari del DOGV 7319, del 17-07-2014 (2014/6584)

RESOLUCIÓ de 24 de juny 2014, del conseller de Sanitat, per la qual es crea la Comissió Tècnica d'Experts de Biobancs de la Comunitat Valenciana.
-------------------------------------------------------------------------------------------------------------------------------------------------

### Dades del document

Número de DOGV
:   7319

Data del DOGV
:   17-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6584


Data del document
:   24-06-2014

Organisme emissor
:   Conselleria de Sanitat

Tipus de document
:   Resolució

RESOLUCIÓ de 24 de juny 2014, del conseller de Sanitat, per la qual es crea la Comissió Tècnica d'Experts de Biobancs de la Comunitat Valenciana. [2014/6584]  
La Llei 14/2007, de 3 de juliol, articula el sistema d'autorització per a la constitució i funcionament dels biobancs i els requisits bàsics de la seua organització que correspon desenrotllar a les comunitats autònomes i a l'Estat.  
El Reial Decret 1716/2011, de 18 de novembre, establix els requisits bàsics d'autorització i funcionament dels biobancs amb fins d'investigació biomèdica i del tractament de les mostres biològiques d'origen humà, i regula el funcionament i organització del Registre Nacional de Biobancs per a investigació biomèdica. Este reial decret establix les disposicions necessàries per al desplegament i execució de la Llei 14/2007, de 3 de juliol, d'Investigació Biomèdica quant als requisits bàsics d'autorització de centres, servicis i equips biomèdics relatius a l'obtenció i utilització de qualsevol material biològic d'origen humà amb fins d'investigació biomèdica. El reial decret entén que una investigació de qualitat és aquella que es desenrotlla amb respecte dels drets dels subjectes involucrats i davall unes determinades garanties de qualitat i els seus principis seran aplicables a la utilització de mostres biològiques amb fins d'investigació científica i tècnica i comprén l'obtenció, l'emmagatzematge i la cessió d'estes.  
  
El Reial Decret 1716/2011 assenyala els establiments constituïts com a biobancs amb una vocació de servici públic, de manera que posa a disposició de la comunitat científica el material biològic necessari per a la investigació en unes condicions òptimes que asseguren la competitivitat i l'excel·lència de la investigació al nostre país.  
En l'àmbit autonòmic, hem d'assenyalar la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, que establix com un dels seus principis rectors la millora contínua de la qualitat dels servicis. Així, en l'article 10, arreplega que per a l'adquisició i manteniment de la qualitat òptima del sistema de salut de la Comunitat Valenciana, s'implantaran sistemes de garantia de qualitat i acreditació tant en establiments públics com en privats i concertats.  
  
La Conselleria de Sanitat, responsable últim de les accions encaminades a preservar la qualitat dels servicis que autoritza, és responsable de protegir els drets dels pacients, assegurant el funcionament dels centres destinats a la investigació biomèdica, garantint l'existència de consentiment informat del subjecte font per a la cessió de les mostres, de manera que la investigació es realitze en condicions òptimes de qualitat i seguretat, vetlant, així mateix, per l'existència de documents de conveni o acord per a l'intercanvi de mostres destinades a projectes d'investigació o per al seu emmagatzematge que reunisca les degudes garanties.  
Per tot l'anteriorment exposat, s'ha posat de manifest la necessitat d'assessorament tècnic per part de professionals experts en l'àmbit de la investigació i dels biobancs, fent-se necessària la constitució d'una Comissió Tècnica d'Experts de Biobancs de la Comunitat Valenciana.  
  
En virtut de les competències que m'atribuïx l'article 4 del Decret 4/2014, de 3 de gener, del Consell, pel qual s'aprova el Reglament Orgànic i Funcional de la Conselleria de Sanitat, resolc,  
  
Primer. Creació de la Comissió Tècnica d'Experts de Biobancs  
Constituir la Comissió Tècnica d'Experts de Biobancs de la Comunitat Valenciana adscrita a la direcció general competent en matèria d'ordenació i investigació sanitària de la Conselleria de Sanitat.  
  
  
Segon. Objectius de la Comissió Tècnica d'Experts de Biobancs.  
La Comissió Tècnica d'Experts de Biobancs de la Comunitat Valenciana té com a objectius els següents:  
1. Assessorar en matèria de biobancs l'administració sanitària.  
2. Vetlar per la qualitat del procediment d'autorització de biobancs de la Comunitat Valenciana.  
  
Tercer. Composició de la Comissió.  
La Comissió Tècnica d'Experts de Biobancs de la Comunitat Valenciana, estarà composta pels membres següents:  
- Tres representants de la Conselleria de Sanitat amb competències en matèria d'ordenació sanitària, dels quals, un d'ells actuarà com a president de la Comissió i un altre com a secretari.  
- Un representant de la Conselleria de Sanitat amb competències en matèria d'investigació sanitària.  
- Un representant de la Conselleria de Sanitat amb competències en matèria de sistemes de seguretat de la Informació.  
- Dos representants de la Conselleria de Sanitat amb competències en matèria d'inspecció de servicis sanitaris.  
- Un representant de la Xarxa Valenciana de Biobancs.  
- Experts independents en matèria de biobancs de reconegut prestigi o trajectòria professional, fins a un màxim de dos.  
La Comissió Tècnica d'Experts de Biobancs podrà sol·licitar, així mateix, la col·laboració d'altres professionals pertanyents a diversos organismes i institucions, quan la matèria ho requerisca.  
El director general amb competències en matèria d'ordenació sanitària, designarà els components de la Comissió per un període màxim de tres anys, renovables pels mateixos períodes de temps.  
  
Quart. Funcions de la Comissió Tècnica d'Experts de Biobancs.  
Són funcions de la Comissió Tècnica d'Experts de Biobancs les següents:  
- Estudi, valoració i informe de les sol·licituds d'autorització de biobancs a la Comunitat Valenciana.  
- Proposta dels requisits tècnics específics per a la creació de biobancs o d'autorització de creació o tractament de mostres biològiques d'origen humà.   
- L'estudi, assessorament i seguiment dels biobancs autoritzats a la Comunitat Valenciana.  
- Qualssevol altres funcions que li foren encomanades pels òrgans competents en matèria de biobancs.   
  
Quint. Règim de funcionament.  
1. La Comissió Tècnica d'Experts de Biobancs es reunirà sempre que la convoque el seu president i ho requerisca l'estudi, anàlisi i assessorament per a l'autorització d'un biobanc a la Comunitat Valenciana.  
  
2. En tota la resta caldrà ajustar-se al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.  
  
Sext  
Publicar la resolució en el Diari Oficial de la Comunitat Valenciana.  
  
València, 24 de juny de 2014.- El conseller de Sanitat: Manuel Llombart Fuertes.